શૂટિંગમાં ‘ખેલ પ્રતિભા’ પુરસ્કાર મેળવનાર ઇલાવેનિલે એથ્લેટિક્સમાંથી શૂટિંગ 13 વર્ષની એટલે કે ટીન એજના પ્રારંભે કુતૂહલવશ શરૂ કર્યું હતું. ઇલા તેના સાયન્ટિસ્ટ ડો. પપ્પા આર. વલારિવનની ખૂબ જ વહાલી દીકરી. પિગમેન્ટ્સની ખૂબ જાણીતી કંપનીમાં પ્રિન્સિપલ સાયન્ટિસ્ટ તરીકે કાર્યરત એવા ડો. આર. વલારિવનના એક સ્ટુડન્ટ્સની દીકરી રિયા શાહ ખોખરા સ્પોર્ટ્સ કોમ્પ્લેક્સમાં શૂટિંગની સ્પોર્ટસ શીખવાડે. એમણે એક વાર ઇલાવેનિલને શૂટિંગ કરવા કહ્યું! હવે ઇલાને નાનપણથી ફુગ્ગાઓ શૂટ કરવા ખૂબ ગમતા. ફુગ્ગા શૂટ કરે અને ફુગ્ગા ફૂટે એટલે રાજી રાજી થઈ જતી! આ ફુગ્ગાઓ શૂટ કરવાના રમૂજી શોખે તેને રિયા દ્વારા આપવામાં આવેલું આમંત્રણ ગમ્યું અને તેને 13 વર્ષની વયે પ્રથમ વાર શૂટિંગ માટે એર રાઇફલ પકડી તે પકડી! પ્રથમ દિવસે જ અદ્ભુત પ્રદર્શન કર્યું. રિયા તો ખુશ થઈ ગઈ. તે ટ્રેઇનર હતી ને – ખબર પડી ગઈ કે ઇલામાં વેધક નજર અને હાથમાં તાકાત છે. રિયાના કહેવાથી અને પપ્પા – મમ્મીના પ્રોત્સાહનથી શૂટિંગની ટ્રેનિંગ શરૂ કરી. ઇલાની મમ્મી ડો. કે. સરોજા પણ સાયન્સમાં એમ.ફિલ. અને પીએચ.ડી. છે. ડો. કે. સરોજાએ તેમના દામ્પત્ય બાગમાં ઇલાવેનિલ અને વી. એરાઇવાન નામે બે પુષ્પોને ખીલવ્યાં અને મહેકતાં કર્યાં. ઇલાવેનિલનો મોટો ભાઈ વી. એરાઇવાન હોકી અને ફૂટબોલનો ખેલાડી છે. સાયન્સ ગ્રેજ્યુએટ એરાઇવાન હાલ આર્મીમાં કેપ્ટન છે. આ બન્ને ભાઈ-બહેનમાં સ્પોર્ટ્સનું સિંચન પપ્પા-મમ્મી બન્ને બેડમિન્ટનનાં સારા ખેલાડી હોવાથી તેમણે કર્યું હતું. પપ્પા તો વોલીબોલના પણ સારા ખેલાડી હતા. તેમને વાંચન, સંગીત અને રમત ખૂબ ગમે એટલે બન્ને બાળકો ઇલાવેનિલ અને એરાઇવાનના જીવનમાં આ ગુણ ઊતરી આવ્યા.